Dié Bokke kan Kolisi as kaptein vervangDaar is twee uitgangspunte wanneer ŉ rugbykaptein gekies word: Kies jou beste kaptein en dan jou span. Of kies jou span en dan jou kaptein. Desjare was die kaptein die meneer, die gom wat die span aanmekaargehou het; die man wat al die besluite geneem het. Die res van die span het daarby ingeval. Deesdae is dit gedeelde verantwoordelikheid, want in elke span is daar ŉ rits leiers of medekapteins. Dit gebeur ook al hoe meer dat ŉ kaptein tydens ŉ wedstryd deur een van sy luitenante vervang word. Dit is dus nie ŉ volslae krisis dat Siya Kolisi, wat verlede Vrydag in Kaapstad ŉ operasie ondergaan het om ŉ knieligament te heg, moontlik nie die Springbokke by vanjaar se Wêreldbeker-toernooi in Frankryk kan aanvoer nie. Daar is genoeg ander leiers of medekapteins om soomloos te kan inskakel. Voor in die koor is Handré Pollard (een toets as kaptein), Lukhanyo Am, Eben Etzebeth (12 toetse as kaptein), Steven Kitshoff en Duane Vermeulen (twee toetse as kaptein). Hoewel Kitshoff nog nie die Bokke aangevoer het nie, tree hy al hoe sterker na vore as Stormers-kaptein. Dieselfde geld vir Am, wat die Sharks aanvoer. Vier van hulle, Pollard, Am, Etzebeth en Kitshoff, is klinkklare keuses in die opdrafspan en hoewel Vermeulen ook ŉ regmerkie kan kry om by die WB-groep ingesluit te word, is die vurige Jasper Wiese ŉ kortkop voor hom om die uitsoekspan se agtsteman te wees. Wat as Vermeulen bloot vir Kolisi as flank vervang? Dan is die probleem mos opgelos? Of gaan dit teen hom tel dat hy nou vir Ulster in Europa speel? Al vyf spelers onderskryf Jacques Nienaber en Rassie Erasmus se spelpatroon en al vyf was in die vorige WB-toernooi in 2019 in Japan toe die Bokke aan die wenkant was. Dit hang maar net af waar jy om die braaivleisvuur staan. As dit in Pretoria is, is Pollard waarskynlik die keuse. In Durban kry Am of Etzebeth bes moontlik die jawoord en in die Kaap staan Kitshoff gewoonlik voor in die ry. Vermeulen is oral gewild. * Suid-Afrika het reeds 64 kapteins gehad sedert Herbert Castens in 1891 Suid-Afrika in sy eerste toets teen die Britse Eilande in die destydse Port Elizabeth aangevoer het. Castens, wat ook vir Suid-Afrika krieket gespeel het, was volgens die rekordboeke skeidsregter in die toerspan se eerste wedstryd, asook in die laaste wedstryd op toer. Hy het net in een toets gespeel. Hy was die WP se spanbestuurder, maar het ook vir die WP teen die toerspan gespeel. Theo Pienaar (nr. 13) word in die SA Rugbyjaarboek ook gelys, hoewel hy nie in ŉ toets die kaptein was nie. Pienaar was wel in 1921 die Bokke se toerkaptein na Australië en Nieu-Seeland, maar hy het nooit toetsrugby gespeel nie.